ועדת החינוך, התרבות והספורט, כנסת 17, פרוטוקול מספר 448, 2008-06-17 10:30

מיכאל מלכיאור: אני פותח את הישיבה בתנאי העסקת עובדים במוסדות להשכלה גבוהה.

מיכאל מלכיאור: אמיר גת תסביר לנו בנושא.

אמיר גת: ראשית אני מבין שהדיון הוא בנושא תנאי שכר של עובדי קבלן במוסדות?

מיכאל מלכיאור: לא רק עובדי קבלן אלא כל מי שלא נכלל, הדרג המינהלי.

אמיר גת: ראשית בגדול הסגל המינהלי והטכני באוניברסיטאות, אני מדבר על האוניברסיטאות, הוא כמו הסגל האקדמי עבר קיצוצים גדולים בשנים האחרונות, יש לי פה נתונים לתקופה של תשס"ד עד תשס"ו, דווקא שם הקיצוץ שהוא לא כל כך, מדובר בקצוץ של שלושה אחוזים בתקופה הזו תקופה של שלוש שנים, מדובר בקצוץ של שלושה אחוזים שהם בערך כשלוש מאות משרות מלאות באוניברסיטאות, אני חושב שהתקופה הזאת היא חסרה, לא שהיא לא מייצגת, היא חסרה, אם אנחנו לוקחים את הקצוצים אז חלק גדול היה, מהקצוצים היה באוניברסיטה העברית, אוניברסיטת תל אביב, התחיל קצת תשס"ד, וגם חסרות השנתיים הנוספות תשס"ז ותשס"ח של המשך קצוצים.

אמיר גת: עוד דבר בעייתי בנתונים שהוא לא מציג את הבעייתיות המלאה, כי הם כוללים נתונים של סגל מינהלי וכולל סגל טכני, הסגל הטכני הוא גם הסגל המחקרי ושם הניסיון לצמצם את הפגיעה, יש רצון חזק לצמצם את הפגיעה במיוחד באוניברסיטאות שהן יותר צעירות ששם עדיין צריך לחזק את המחקר, ניקח למשל את בר אילן, את בן גוריון וניקח את חיפה, אם אנחנו מנסים לבודד ולהתייחס רק לסגל המינהלי אז אנחנו רואים את תכניות ההבראה שהמוסדות עברו, בחודש הקודם אנחנו רואים הרבה איחוד חוגים שמשפיע גם על צמצום הסגל האקדמי וגם על צמצום הסגל המינהלי, למשל הקטנה של מזכירויות וכיוצא בזה, אנחנו רואים התייעלות שנובעת משיפור טכנולוגי, זאת אומרת שאם המוסדות עוברים יותר לעבודה באמצעות האינטרנט וכדומה וכדומה, מיקוד של תהליכים זו ממש התייעלות, אנחנו רואים גם אלמנט של פרישת עובדים שלא מוחלפים בגיוס נגדי, אתה מוציא אותם לפנסיה אבל לא עושה גיוס נגדי.

אמיר גת: אנחנו שומעים טענות של המוסדות שהקצוצים בסגל המינהלי יגיעו עד כדי, בסגל האקדמי זה מאוד ברור אבל בסגל המינהלי שזה מגיע לידי פגיעה בשירות לסטודנטים, זאת אומרת שיש עומסים, הרבה יותר סטודנטים על מזכירויות עמוסות וכיוצא בזה.

יובל לידור: אתן דוגמה אוניברסיטה אחת שבה רואים את הקצוצים בסגל המינהלי באופן הרבה יותר חד מאשר באוניברסיטאות האחרות, זו האוניברסיטה העברית, שם בשנת 1998 עמד מספר התקנים של הסגל המינהלי על 1690, תקנים מלאים, ובשנה הנוכחית תשס"ח, הם עומדים על 1,220, זו ירידה של 28%.

יהודית גידלי: לעומת זאת מספר הסטודנטים?

יובל לידור: מספר הסטודנטים גדל בשנים האלה.

מיכאל מלכיאור: ירידה של 28% , יכול להיות שזו התייעלות.

יובל לידור: זה מעבר להתייעלות, כי אם אתה רואה, נניח שהיו איחודי חוגים בפקולטות שונות ולכן פיטרו או הוציאו לפרישה מקודמת אנשי מזכירויות חוגים, אבל אתה גם רואה הרבה פחות ספרניות שמועסקות על ידי מוסד, הרבה פחות עובדי מעבדה – זה בצד הטכני, עמדת הועדה לתקצוב ותכנון בנושא, שהאחוזים הגבוהים האלה, כבר לא מדובר בהתייעלות אלא בפגיעה בבשר החי של המוסדות בצד המינהלי, ויש בה כדי לגרום נזק להתנהלות המוסד.

מיכאל מלכיאור: וברמה האקדמית?

יובל לידור: הרמה האקדמית לא אמורה להיפגע עד כדי היכולת, אבל השירותים לסטודנטים, בהתנהלות עצמה של המוסד יש בוודאי פגיעה בקצוצים בסדר גודל כזה.

אמיר גת: לגבי הפגיעה בסגל הטכני, יש פגיעה ברמה האקדמית, הנושאים האלה עלו גם בוועדת שוחט וממש דובר על זה, איך אתה מייעל?

אמיר גת: לאט לאט שוחק את התחזוקה.

מיכאל מלכיאור: זה לא בעצם הנושא, זה קשור לנושא הדיון בעקיפין, אבל עיקר נושא הדיון זה איך האוניברסיטאות, מוסדות להשכלה גבוהה מעסיקים עובדים, תנאי העסקתם, אי אפשר לקבל תשובה מנציג ההסתדרות?

יהודית גידלי: כנראה שלא.

יובל לידור: הסגלים האלה שאנחנו מדברים עליהם הם סגל המוסדות.

יובל לידור: דברתי על הצד הטכני, לגבי תנאי ההעסקה מן הסתם אחד ההליכים המתרחשים בעקבות קצוץ דרסטי בהעסקת סגל מינהלי זה הבאת עובדי קבלן לתוך האוניברסיטאות, זה הליך שהוא טבעי מבחינה זו, השאלה באיזה היקף ההעסקה הזו מתרחשת.

מיכאל מלכיאור: אתם רוצים לומר הקצוץ הגדול באנשי מינהל הביאו עובדי קבלן במקום העובדים הקבועים או לא?

יובל לידור: ישנה הפרטה של שירותים בכל האוניברסיטאות, זה ברור.

אמיר גת: אבל אני חושב שההפרטה הזאת היא ממוקדת בסקטורים של גינון, ניקיון, אולי שמירה, אני חושב שהתופעה קיימת גם באיחוד מזכירויות, אבל שם היא פחות חזקה.

מיכאל מלכיאור: עושים גם שם כמו שמעסקים אנשים תשעה חודשים מפטרים אותם ואחר כך מעסיקים אותם מחדש כדי לעקוף את חוקי העבודה?

מיכאל מלכיאור: או שהאוניברסיטאות מקפידות על קנה מידה ראוי, מוסרי וציבורי?

אמיר גת: את הנקודה שאתה מעלה עכשיו אנחנו מכירים מהסגל האקדמי הזוטר, לגבי עובדי קבלן וכדומה אני חושב שזה משהו אחר, אני זוכר שלפני מספר שנים היתה באוניברסיטת תל אביב, היתה פעילות מאוד חזקה שהובלה שם על ידי פרופסר אריאל רובנשטיין מהמחלקה לכלכלה, זו היתה פעילות של סטודנטים עם הסגל האקדמי נגד העסקת עובדי קבלן בתנאים לא הולמים, האמת שאני לא יודע איפה הדברים עומדים.

מיכאל מלכיאור: מה דעת המועצה להשכלה גובהה על זה?

יובל לידור: תלונות בנושא לא הגיעו, בנושא של העסקה בניגוד לחוק או העסקה קבלנית, לא הגיעו לא לוועדה לתכנון ותקצוב, ולא למועצה להשכלה גבוהה.

מיכאל מלכיאור: באמת אין כל כך טעם לעשות את הישיבה בלי נציגות ההסתדרות.

יובל לידור: זה נכון, אנחנו לא מכירים כל כך את התלונות, ואני חייב לציין שההסתדרות עצמה לא פנתה אלינו.

יובל לידור: אבל אם יפנו לוועדה לתקצוב ותכנון, הועדה בוודאי תתייחס לזה.

מיכאל מלכיאור: אנחנו נעזוב את זה.

יובל לידור: אני אמרתי את זה, גם אמיר גת וגם אני אמרנו את זה בזמנו לנציגה של ההסתדרות שהיתה בישיבה בנושא הסגל הזוטר, שהיא ביקשה.

מיכאל מלכיאור: אני רוצה להציע, הרי הם ביקשו, הם שלחו לי מכתב עם הרבה מאוד דרישות, אני מציע שקודם כל ישלחו את זה לוועדה לתכנון ותקצוב, אנחנו נקבל החלטה עקרונית שקודם כל אנחנו רואים בדאגה רבה מאוד את הצמצומים בעובדי המינהל שכפי שקיבלנו מהתיאור, גם פוגעים בשירותים לסטודנט וגם ברמה האקדמית במוסדות להשכלה גבוהה, בכל אופן בתחומים מסוימים, לגבי תנאי העסקת עובדי קבלן ועובדי מינהל אחרים, אנחנו מציעים הידברות ישירה בין ההסתדרות לוועדה לתכנון ותקצוב, ואנחנו נשמח בועדת החינוך להיות מעודכנים בצעדים של ההידברות הזאת.

אמיר גת: בקטע הזה אנחנו נשמח להיות מיודעים, אני חושב שאם יש תלונות ספציפיות לגבי מוסד זה או אחר, אני חושב שצריך לפנות.

מיכאל מלכיאור: יידוע בכל נושא גם למועצה להשכלה גבוהה.

מיכאל מלכיאור: אני סוגר את הישיבה.

מיכאל מלכיאור: תודה רבה.